Ο Γουίνι το Αρκουδάκι (ταινία, 1977)

Πλοκή

Το περιεχόμενο της ταινίας προέρχεται από τρεις προηγούμενες ταινίες κινουμένων σχεδίων μικρού μήκους που κυκλοφόρησαν από την Disney και ήταν βασισμένες στα βιβλία του Α. Α. Μιλν για τον Γουίνι το Αρκουδάκι: Winnie the Pooh and the Honey Tree (1966), Winnie the Pooh and the Blustery Day (1968) και Winnie the Pooh and Tigger Too (1974). Κάποιο έξτρα υλικό χρησιμοποιήθηκε για να ενώσει τις τρεις ταινίες μαζί και να επιτρέψει στις ιστορίες να έχουν συνοχή η μία με την άλλη.
Μια τέταρτη, μικρότερη σε μήκος, ταινία προστέθηκε στο τέλος για να κλείσει την ιστορία. Η σκηνή της βασίστηκε στο τελευταίο κεφάλαιο του The House at Pooh Corner, όπου ο Κρίστοφερ Ρόμπιν πρέπει να φύγει από το Δάσος των Γαλάζιων Ονείρων, καθώς ξεκινάει το σχολείο. Σε αυτή τη σκηνή, ο Κρίστοφερ Ρόμπιν και ο Γουίνι συζητάνε το τι θα τους άρεσε να κάνουν μαζί και το αγόρι ζητάει από το αρκουδάκι του να του υποσχεθεί πως θα τον θυμάται και πως θα κρατήσει κάποιες από τις στιγμές που έζησαν μαζί ζωντανές. Ο Γουίνι συμφωνεί να το κάνει και η ταινία κλείνει με τον Αφηγητή να λέει πως όπου κι αν πάει ο Κρίστοφερ Ρόμπιν, ο Γουίνι θα τον περιμένει για πάντα, όποτε κι αν αυτός επιστρέψει.

Παραγωγή

Ο Γουίνι το Αρκουδάκι ήταν η τελευταία ταινία της Disney όπου ο Γουώλτ Ντίσνεϋ είχε προσωπική συμμετοχή, αφού μία από τις μικρού μήκους ταινίες (Winnie the Pooh and the Honey Tree) κυκλοφόρησε όσο ήταν ζωντανός, και είχε επίσης συμμετάσχει στην παραγωγή της ταινίας Blustery Day. Η δημιουργία μιας μεγάλου μήκους ταινίας ήταν πάντα στις προθέσεις του Ντίσνεϋ αλλά, αφού η παραγωγή είχε ξεκινήσει, είχε αποφασίσει να κάνει τελικά ταινίες μικρού μήκους, έτσι ώστε να εξοικειωθεί το Αμερικανικό κοινό με τους χαρακτήρες. Και οι τρεις ταινίες μικρού μήκους αλλά και μελλοντικές ταινίες μεγάλου μήκους περιέχουν κλασικά τραγούδια από τους αδελφούς Σέρμαν (Ρίτσανρτ και Ρόμπερτ), συμπεριλαμβανομένων των «Winnie the Pooh» και «The Wonderful Thing About Tiggers».
Για χαρακτήρες όπως το Γουρουνάκι και ο Γουίνι, χρησιμοποιήθηκαν από τους εικονογραφιστές κινήσεις χεριών και άλλες κινήσεις έτσι ώστε να δημιουργηθεί η εκφραστικότητα αυτών, αφού και οι δύο χαρακτήρες έμοιαζαν με κούκλες ή λούτρινα ζωάκια με μάτια κουμπιά. Η σκηνή όπου ο Λαγός κάνει τον Γουίνι μέρος της «διακόσμησης του σπιτιού του» δεν περιλαμβάνεται στο αυθεντικό βιβλίο, αλλά είχε αναφερθεί ότι μελετήθηκε από τον Ντίσνεϋ όταν πρωτοδιάβασε το βιβλίο.

Κριτική

Ο Γουίνι το Αρκουδάκι συγκεντρώνει ποσοστό 100% στην ιστοσελίδα συλλογής κριτικών Rotten Tomatoes βασισμένο σε 12 κριτικές. Στο τμήμα ομοφωνίας διαβάζουμε: «Ίσως η πιο πιστή προσαρμογή λογοτεχνίας από την Disney, τόσο χαριτωμένη, τόσο γοητευτική συλλογή επεισοδίων που αποτυπώνουν το πνεύμα των κλασικών ιστοριών του Α. Α. Μιλν».
Ο κριτικός ταινιών Λέοναρντ Μάλτιν απεκάλεσε τις αυθεντικές ταινίες μικρού μήκους «διαμάντια». Σημείωσε επίσης ότι η εικονογράφηση μοιάζει με αυτήν του βιβλίου και ότι το συγκεκριμένο μήκους αυτών των ταινιών σήμαινε πως οι σκηνοθέτες δεν έπρεπε να «συμπιέσουν ή να παρατείνουν το σενάριο».
Η Ρουθ Χιλ Βίνγκερς ωστόσο, όταν έγραφε στη στήλη A Critical History of Children’s Literature κατά τη διάρκεια της δεκαετίας του 60, ανέφερε ότι ο Γουίνι το Αρκουδάκι της Disney καθώς και αρκετές άλλες προσαρμογές της Disney «κατέστρεψαν την ακεραιότητα των βιβλίων».
Η ταινία υπήρξε υποψήφια από το Αμερικανικό Ινστιτούτο Κινηματογράφου στη λίστα AFI 10 Top 10 το 2008, στην κατηγορία ταινιών κινουμένων σχεδίων.

Home video

Ο Γουίνι το Αρκουδάκι κυκλοφόρησε πρώτα σε VHS, Betamax, CED videorecord και Laserdisc στις αρχές της δεκαετίας του 80. Το 1996, επανακυκλοφόρησε σε VHS ως μέρος της «Συλλογής Αριστουργημάτων» της Disney και περιελάμβανε υλικό από το πώς δημιουργήθηκε η ταινία, το οποίο προβάλλεται πριν ξεκινήσει η ταινία. Επανακυκλοφόρησε για πρώτη φορά σε DVD το 2002 για την επετειακή έκδοση των 25 χρόνων, με ψηφιακά επεξεργασμένη εικόνα και ήχο. Οι ανεξάρτητες ταινίες μικρού μήκους κυκλοφόρησαν επίσης χωριστά σε VHS τη δεκαετία του 90.
Η επετειακή έκδοση DVD των 25 χρόνων περιλαμβάνει, ανάμεσα σε άλλο έξτρα υλικό, το «The Many Adventures of Winnie the Pooh: The Story Behind the Masterpiece», στο οποίο καταγράφεται η ιστορία των βιβλίων και η αρχική τους προσαρμογή σε ταινία. Περιλαμβάνει επίσης συνεντεύξεις με τους εικονογραφιστές Όλι Τζόνστον, Φρανκ Τόμας και Μπάρνι Μάτισον, καθώς και από τους αδελφούς Σέρμαν, Πολ Γουίντσελ και άλλους. Η κριτικός ψηφιακών μίντια FX Σιάνον Μούιρ, δήλωσε ότι ο ήχος και η ποιότητα εικόνας της ταινίας σε αυτό το DVD είναι πολύ υψηλή.
Στις 19 Ιουνίου 2007 επανακυκλοφόρησε το DVD της «Friendship Edition». Όλο το έξτρα υλικό από την προηγούμενη επετειακή έκδοση των 25 χρόνων συμπεριλαμβάνονται και σε αυτή την έκδοση, με μόνη προσθήκη να αποτελεί ένα επεισόδιο από την σειρά κινουμένων σχεδίων για υπολογιστή My Friends Tigger & Pooh. Η επανακυκλοφορία του DVD συμπίπτει με την 30η επέτειο της κυκλοφορίας της ταινίας.
Η ταινία κυκλοφόρησε για πρώτη φορά σε Blu-ray μαζί με την τρίτη κυκλοφορία σε DVD, στις 27 Αυγούστου 2013. Το έξτρα υλικό περιελάμβανε ένα τμήμα από το Mini Adventures of Winnie the Pooh, «Geniuses», και το μόνο έξτρα υλικό που κρατήθηκε από τις προηγούμενες κυκλοφορίες σε DVD ήταν το μουσικό βίντεο του θεματικού τραγουδιού της ταινίας, «Winnie the Pooh», το οποίο ερμήνευσε η Κάρλι Σάιμον.

Συνέχειες

Έξι χρόνια μετά την κυκλοφορία της ταινίας Ο Γουίνι το Αρκουδάκι, η Disney έδωσε έγκριση για μια τέταρτη ταινία μικρού μήκους, η οποία θα βασιζόταν στις ιστορίες των χαρακτήρων. Η ταινία αυτή με τίτλο Winnie the Pooh and a Day for Eeyore έκανε πρεμιέρα στις αίθουσες στις 11 Μαρτίου 1983, αλλά δε συνδέθηκε ποτέ και με κανένα τρόπο με τις ταινίες που προηγήθηκαν.
Η Walt Disney Pictures κυκλοφόρησε μια συνέχεια με τίτλο Ο Γουίνι το Αρκουδάκι στις 15 Απριλίου 2011 στο Ηνωμένο Βασίλειο και στις 15 Ιουλίου 2011 στις Ηνωμένες Πολιτείες.